ทองคำปิดบวก 14.2 ดอลล์
สัญญาทองคำตลาดนิวยอร์กปิดดีดขึ้น14.2 ดอลล์ การเจรจางบประมาณสหรัฐชะงัก
22 ธ.ค. 2555

สัญญาทองคำตลาดนิวยอร์กปิดดีดขึ้น14.2 ดอลล์ การเจรจางบประมาณสหรัฐชะงัก
สัญญาทองคำตลาด COMEX (Commodity Exchange) ส่งมอบเดือนก.พ.ปรับตัวขึ้น 14.2 ดอลลาร์ หรือ 0.86% ปิดที่ 1,660.1 ดอลลาร์/ออนซ์
ราคาทองร่วงลงอย่างหนักในวันอังคารและวันพฤหัสบดีที่ผ่านมา ส่งผลให้ตลอดสัปดาห์ ทองคำปิดลดลง 2.2% ซึ่งเป็นการลดลงเป็นสัปดาห์ที่ 4 ติดต่อกัน โดยราคาทองฟิวเจอร์ร่วงลงเกือบ 4% นับตั้งแต่ต้นเดือนธ.ค.
นักวิเคราะห์กล่าวว่า มีแรงซื้อเก็งกำไรเข้ามาเล็กน้อยในวันศุกร์ และมีการปิดสถานะขาย (short position) บางส่วน นอกจากนั้น ทองคำยังได้รับแรงหนุนจากความต้องการลงทุนในสินทรัพย์ปลอดภัย หลังจากที่สมาชิกสภาผู้แทนราษฎรจากพรรครีพับลิกันเลื่อนการลงมติเพื่อขึ้นภาษีสำหรับผู้มีรายได้สูง ซึ่งความเคลื่อนไหวดังกล่าวได้จุดปะทุความวิตกกังวลว่าการเจรจาเพื่อหลีกเลี่ยงภาวะหน้าผาการคลังอาจล้มเหลว
เมื่อวันพฤหัสบดีตามเวลาท้องถิ่นของสหรัฐ ร่างกฎหมายภาษีเผชิญกับแรงต้านทานจากสมาชิกหัวอนุรักษ์ของพรรครีพับลิกัน ส่งผลให้นายจอห์น โบห์เนอร์ ประธานสภาผู้แทนราษฎรไม่มีทางเลือก นอกจากเลื่อนการลงมติในสภาผู้แทนฯออกไป
ความเคลื่อนไหวดังกล่าวเพิ่มความหวั่นวิตกว่า ทำเนียบขาวและสมาชิกสภานิติบัญญัติจะไม่สามารถบรรลุข้อตกลงเรื่องงบประมาณได้ก่อนวันที่ 1 ม.ค.เมื่อการลดรายจ่ายและขึ้นภาษีเป็นวงเงินรวมประมาณ 6 แสนล้านดอลลาร์จะเริ่มมีผลบังคับใช้